text: JxCat, ERC, comuns i CUP insten el Parlament a exigir la reobertura del cas Pedro Álvarez | NacióDigital
  JxCat, ERC, comuns i CUP insten el Parlament a exigir la reobertura del cas Pedro Álvarez
  Els grups denuncien la "impunitat policial" i proposen que TV3 emeti un documental sobre l'assassinat
  per NacióDigital , 16 de novembre de 2020 a les 17:20 |
  El pare de Pedro, Juanjo Álvarez | Andreu Merino
  Els grups parlamentaris de JxCat, ERC, CatECP i la CUP han presentat una proposta de resolució que vol que el Parlament exigeixi a la justícia la reobertura del cas de l'assassinat de Pedro Álvarez el 1992 abans de la prescripció del cas. En roda de premsa al Parlament, els grups han explicat que volen acabar amb la "impunitat policial" perquè el principal sospitós del crim va ser un agent de la policia nacional espanyola.
  Els grups volen que la cambra catalana se solidaritzi amb la plataforma i familiars de Pedro Álvarez i proposen que TV3 emeti un documental ja produït que explica el cas. La plataforma ha fet una crida a acabar amb la "impunitat" que denuncien que pateixen quan el cas està a punt de prescriure.
  La diputada de la CUP Natàlia Sánchez ha reclamat que el Parlament es posicioni davant la "injustícia", la "impunitat policial" i evitar que això es "perpetuï com una pràctica habitual". Per part dels comuns, Marc Parés ha demanat resoldre un cas de fa 28 anys "per justícia" i ha apostat per acabar amb la "impunitat judicial" que es produeix amb "massa casos".
  El diputat d'ERC José Rodríguez ha lamentat que es tracti d'un cas "flagrant" i ha denunciat que el d'Álvarez és un "delicte d'Estat". "Volem donar-los suport i aconseguir que fiscalia reobri el cas abans que prescrigui", ha destacat. Finalment, el diputat de JxCat Francesc de Dalmases ha celebrat la lluita que han fet els últims anys la família i la plataforma d'Álvarez. Ha criticat que el règim del 78 hagi "blindat" la corrupció policial i judicial i que es produeixi "impunitat".
  Els familiars i la plataforma de suport han explicat que fa un temps van canviar d'advocat però que, igualment, diversos estaments judicials han rebutjat fins ara la reobertura del cas. Per això, ara volen fer pressió social per reclamar la reobertura i seguir lluitant contra els "abusos de poder".
  Han constatat que el sumari del cas és ple "d'incongruències" i que s'ha volgut evitar la celebració del judici. També han denunciat que els diferents governs espanyols hagin posat "traves" a la investigació i que hagin evitat donar-ne explicacions en seu parlamentària.